U-I-116/19
Natisni
Opravilna št.:
U-I-116/19
Datum odločitve:
24. 2. 2022
ECLI:
ECLI:SI:USRS:2022:U.I.116.19
Akt:
Zakon o sodniški službi (Uradni list RS, št. 94/07 – uradno prečiščeno besedilo, 91/09, 33/11, 46/13, 63/13, 69/13 – popr. in 17/15) (ZSS), 2. odst. 74. čl.
Izrek:
Pobuda za oceno ustavnosti drugega odstavka 74. člena Zakona o sodniški službi (Uradni list RS, št. 94/07 – uradno prečiščeno besedilo, 91/09, 33/11, 46/13, 63/13, 69/13 – popr. in 17/15) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Jože Vidic, Trnovska vas
Datum vloge:
14. 3. 2019
Vrsta odločitve:
sklep
Vrsta rešitve:
zavrženje
Dokument:
E-138/22
Dokument v PDF obliki:
U-I-116-19.pdf
111 KB
Prenesite datoteko
U-I-116/19-4
24. 2. 2022
SKLEP
Ustavno sodišče je v postopku za preizkus pobude Jožeta Vidica, Trnovska vas, na seji 24. februarja 2022
sklenilo:
Pobuda za oceno ustavnosti drugega odstavka 74. člena Zakona o sodniški službi (Uradni list RS, št. 94/07 – uradno prečiščeno besedilo, 91/09, 33/11, 46/13, 63/13, 69/13 – popr. in 17/15)
se zavrže.
OBRAZLOŽITEV
1. Pobudnik izpodbija drugi odstavek 74. člena Zakona o sodniški službi (v nadaljevanju ZSS), ki določa, da sodniku preneha sodniška služba po zakonu z upokojitvijo, vendar najpozneje, ko dopolni 70 let starosti. Sporna za pobudnika je določitev navedenega starostnega pogoja, ki naj bi ga izpolnil v letu po vložitvi pobude. Izpodbijana ureditev naj bi bila v neskladju z drugim odstavkom 3. člena Ustave in s 15. členom Ustave. V zvezi s tem pobudnik navaja, da sporni starostni pogoj velja le za sodnike, ne pa tudi za predstavnike drugih dveh vej oblasti. Dodaja tudi, da ta pogoj ne velja za ustavne sodnike. Navaja še, da takšne omejitve nimajo drugi delavci, ki naj bi jih zakonodajalec z izplačilom dodatka k pokojnini celo spodbujal, da delajo po izpolnitvi pogojev za upokojitev. Ob tem zatrjuje neskladje izpodbijane ureditve z (že v času vložitve pobude neveljavnim) Zakonom o uresničevanju načela enakega obravnavanja (Uradni list RS, št. 93/07 – uradno prečiščeno besedilo – ZUNEO).
2. Pobudo za začetek postopka za oceno ustavnosti lahko da, kdor izkaže svoj pravni interes ob vložitvi pobude (prvi odstavek 24. člena Zakona o Ustavnem sodišču (Uradni list RS, št. 64/07 – uradno prečiščeno besedilo, 109/12, 23/20 in 92/21 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijana določba ne učinkuje neposredno. O nastopu razlogov iz prvega in drugega odstavka 74. člena ZSS obvesti predsednik sodišča sodni svet, ki izda ugotovitveno odločbo o prenehanju sodniške funkcije oziroma sodniške službe (76. člen ZSS in 10. alineja 1. točke prvega odstavka 23. člena Zakona o sodnem svetu, Uradni list RS, št. 23/17 – v nadaljevanju ZSSve). Zoper odločbe in sklepe sodnega sveta pa je dovoljen upravni spor (prvi odstavek 36. člena ZSSve). V takih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Pobudnik izpolnjevanja tega pogoja ni izkazal, zato ne izkazuje pravnega interesa za začetek postopka za oceno ustavnosti izpodbijane določbe. Iz navedenega razloga je Ustavno sodišče njegovo pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10, 56/11, 70/17 in 35/20)
v sestavi: predsednik dr. Matej Accetto ter sodnici in sodniki dr. Rok Čeferin,
Dr. Dr. Klemen Jaklič (Oxford ZK, Harvard ZDA)
, dr. Rajko Knez, dr. Špelca Mežnar, dr. Marijan Pavčnik, dr. Rok Svetlič, Marko Šorli in dr. Katja Šugman Stubbs.
Sklep je sprejelo soglasno.
dr. Matej Accetto
Predsednik